送李推官
作者：徐積
朝代：宋

paragraphs: 物有所興，因人而就。
其人維何，所性忠厚。
能謀而果，能明而究。
身任其責，力成厥構。
既成之法，可繼於後。
入門而東，自南而北。
如汙斯隆，如枉斯直。
如塞斯通，如隘斯闢。
如翼斯張，如衡斯舉。
如蔀斯赫，如閴斯睹。
室有明窗，牆有堅堵。
地無游蟻，穴無伏鼠。
既完既成，既安既處。
師乎師乎，豈可苟然。
心爲道本，身爲義先。
心之所無，道不可傳。
身之所無，口不可宣。
唯正唯直，求己以全。
以義以命，如耕平田。
處心積慮，貫通神明。
無忝鄉校，勿負朝廷。
成人子弟，慰人父兄。
二三職事，其亦警戒。
欲善諸外，先治諸內。
存誠防邪，集義養氣。
作僞心勞，作德心逸。
如此兩句，守而勿失。
謹佐爾師，各修其職。
庶乎諸生，其則不遠。
已修加修，已善加善。
不率者從，不類者變。
子弟如此，父兄所願。
可慰鄉人，可成學風。
可酬其勞，可稱厥功。